吴潜
古风一首送常明仲还里社
韪轩吾石友，相从三十年。
舌本多文献，胸笥皆简编。
脊梁硬於铁，虽贫不言钱。
古井波愈静，老干骨尤坚。
眨眼七十翁，酡颜蚋银髯。
辞我归旧隐，从此将终焉。
我怀虽恻楚，君意难弃捐。
顾我亦岁徂，华发蒙其颠。
君王念帷盖，高车会当悬。
尔汝一蘧庐，日月双弹圆。
合离与聚散，暮景必复然。
以兹强排遣，送君鄞水边。
空江涨夏潦，远山生夕烟。
野鸟投林飞，渔舟冲浦还。
万物各有适，人生且随缘。
江东企西浙，道里无半千。
幸及身强健，尚可相周旋。
所愧韩魏公，不能官老泉。